﻿ POLITICI SOCIALE CONTRIBUŢIA SECTORULUI NEGUVERNAMENTAL LA REALIZAREA UNOR OBIECTIVE ALE POLITICILOR SOCIALE ŞI LA AMELIORAREA CALITĂŢII VIEŢII POPULAŢIEI ANA BĂLAŞA În studiul de faţă caracterizăm mai întâi, în linii generale, principalii factori ai contextului în care evoluează societatea civilă din România – factori economici şi sociali, politici şi culturali –, cu intenţia de a contura oportunităţile şi constrângerile în dezvoltarea acesteia. Caracterizările respective sunt bazate în cea mai mare parte, pe aprecieri ale unor organisme oficiale şi Rapoarte oficiale, cum sunt: Rapoartele Anuale ale Comisiei Europene, Rapoartele Naţionale ale Dezvoltării Umane realizate sub egida PNUD, aprecieri şi evaluări ale guvernării actuale (Planul Naţional de Aderare la Uniunea Europeană, Planul Naţional Anti- Sărăcie şi Promovare a Incluziunii Sociale). Am avut, de asemenea, în vedere, cercetările sociale în domeniu şi datele sondajelor de opinie. Apoi, în partea a II-a, arătăm modul în care sectorul neguvernamental contribuie la realizarea unor obiective ale politicilor sociale şi la ameliorarea calităţii vieţii populaţiei. Pentru aceasta, evidenţiem impactul unor programe finanţate de UE şi alţi donatori şi derulate de organizaţii neguvernamentale. Informaţiile provin din analize ale unor documente difuzate inclusiv pe Internet, interviuri cu lideri de organizaţii şi manageri de proiect, reprezentanţi ai autorităţilor locale şi centrale. 1. CONTEXTUL ECONOMIC, SOCIAL, POLITIC ŞI CULTURAL AL DEZVOLTĂRII SOCIETĂŢII CIVILE 1.1. Contextul economic şi social Dezvoltarea societăţii civile este influenţată, mai mult sau mai puţin mediat, de factorii economici şi sociali, care îi conturează atât constrângerile cât şi oportunităţile. Construcţia şi funcţionarea sănătoasă a economiei sunt necesare pentru consti- tuirea şi afirmarea societăţii civile. În condiţiile unei relative bunăstări economice şi ale apariţiei unei clase mijlocii, de regulă, societatea civilă se dezvoltă şi acţionează complementar faţă de stat, şi nu în opoziţie cu acesta. Pe de altă parte, pentru a edifica o economie de piaţă care să asigure rezolvarea problemelor sociale ale tranziţiei este nevoie de coeziune şi solidaritate socială, de susţinere din partea societăţii civile. CALITATEA VIEŢII, XV, nr. 1–2, p. 123–136, Bucureşti, 2004 124 ANA BĂLAŞA 2 În evaluările Uniunii Europene se apreciază că ultimul deceniu a lăsat România cu moştenirea unei slabe performanţe economice şi a unei scăderi semnificative a nivelului de trai, confruntându-se cu o creştere a ratei sărăciei. S-a degradat puterea de cumpărare, inegalitatea şi sărăcia au fost în creştere, aşa cum arată sondajele de opinie (1995–2000), confirmate de datele Institutului Naţional de Statistică privind cheltuielile pentru consum, pe gospodării. Începând cu anul 2001, relansarea creşterii economice a devenit o prioritate a politicii macroeconomice. Obiectivul major al Guvernului este, în continuare, promovarea unei creşteri economice sustenabile, pe termen mediu şi lung, care să permită creşterea resurselor private şi publice, în vederea absorbţiei sărăciei şi 1 diminuării riscurilor sociale pentru grupurile cele mai defavorizate. Planul Economic de Preaderare (PEP) adoptat în 2001, prevede, în perioada 2001–2005, o creştere a PIB în ritm susţinut, cu o medie anuală de 5,1%. Se apreciază că rezultatele din ultimii trei ani sunt încurajatoare. În 2003, în Raportul Anual al Comisiei Europene privind România se evidenţiază că, în ciuda unei conjuncturi economice internaţionale mai puţin favorabile, „creşterea economică şi-a continuat trendul consolidat, România înregistrând creştere economică pentru al patrulea an consecutiv”. Au continuat progresele în domeniul stabilităţii macroeconomice, iar inflaţia a continuat să descrească, mai mult decât ţinta stabilită. Deşi a crescut uşor, rata şomajului a rămas la o singură cifră. Pe termen scurt, relansarea economiei nu este însă suficientă pentru a resorbi sărăcia gravă instalată în ultimul deceniu. De aceea o politică activă antisărăcie şi de promovare a incluziunii sociale este vitală, pentru absorţia deteriorărilor grave ale mediului social. Lupta împotriva excluderii sociale şi a sărăciei rămâne o prioritate a guvernului. În ceea ce priveşte politicile sociale şi angajarea forţei de muncă, se consideră că una dintre sursele principale ale şomajului este declinul constant al sectorului industrial şi lipsa capacităţilor celorlalte sectoare de a absorbi mai mulţi lucrători. Orice creştere economică trebuie să conducă la creşterea oportunităţilor de angajare. România poate să răspundă la cerinţele procesului de aderare, numai optând pentru un tip de creştere economică care îmbunătăţeşte oportunităţile de muncă. În ultimul Raport al Comisiei Europene (capitolul 13 Politici sociale şi ocuparea forţei de muncă) se afirmă că în domeniul politicii sociale şi ocupării forţei de muncă s-au înregistrat progrese, adoptarea noului Cod al muncii fiind un exemplu, ca şi progresele în domeniul protecţiei sociale. Se apreciază că sunt necesare eforturi pentru accelerarea reformei sistemului de pensii şi implementarea acquis-ului în domeniul sănătăţii. 1 Planul Naţional Anti-Sărăcie şi Promovare a Incluziunii Sociale. 3 CONTRIBUŢIA SECTORULUI NEGUVERNAMENTAL 125 Educaţia reprezintă un element-cheie al prevenirii riscului sărăciei şi excluziunii sociale, al asigurării dezvoltării umane şi promovării unei societăţi incluzive. Dintre problemele-cheie ale sistemului şcolar, din perspectiva prevenirii sărăciei şi excluziunii sociale, se pot enumera: accentuarea polarizării educaţionale, care va deveni unul dintre factorii cei mai importanţi ai polarizării sociale viitoare, accentuarea inegalităţilor oportunităţilor de participare şcolară, inegalitatea de şanse educaţionale, adâncirea decalajului urban-rural, deficitul în interacţiunea dintre şcoală şi comunitate. Principalele grupuri de risc şcolar sunt: populaţia de rromi, familiile care se confruntă cu o sărăcie extremă, familiile caracterizate de procese de dezorganizare socială, zonele rurale sărace, copiii cu handicap. Situaţia economică şi socială schiţată mai sus constituie o constrângere importantă pentru societatea civilă, care are nevoie, pentru a se dezvolta, de un standard de viaţă decent al cetăţeanului. Paradoxal, aceeaşi situaţie constituie şi o oportunitate şi o provocare pentru organizaţiile neguvernamentale, a căror implicare într-o multitudine de arii ale vieţii sociale devine imperios necesară: combaterea sărăciei şi excluziunii sociale, servicii sociale şi asistenţă socială, sănătate, educaţie, protecţie socială, protecţia mediului, activarea capacităţilor individuale şi colective ale comunităţilor, dezvoltarea parteneriatelor şi a unei culturi a parteneriatului social etc. 1.2. Contextul politic Evaluarea generală oficială cea mai recentă o întâlnim în Raportul Anual al Comisiei Europene – 2003, unde se precizează că România continuă să îndeplinească criteriile politice de la Copenhaga, „continuă să respecte drepturile omului şi libertăţile fundamentale şi a făcut progrese importante în materie”. Progresele remarcate în Raportul 2002, privind reformarea sistemului de protecţie a copilului, au continuat şi „iniţiative suplimentare au fost luate pentru consolidarea drepturilor minorităţilor naţionale”. S-au luat măsuri pentru îmbunătăţirea situaţiei persoanelor cu handicap, reducerea excluderii sociale, îmbunătăţirea dialogului social, implementarea strategiei privind minoritatea rroma. Aplicarea efectivă a iniţiativelor luate, precum şi unele domenii identificate ca având încă nevoie de rezolvări şi dezvoltări sunt tot atâtea „oportunităţi” de intervenţie şi pentru organizaţiile neguvernamentale. Acestea se referă, conform Raportului, la reforma administrativă şi a justiţiei, măsurile privind lupta anti- corupţie, consolidarea libertăţii de expresie, respectarea legislaţiei privind transpa- renţa procesului decizional, activitatea Consiliului Naţional pentru Combaterea Discriminării (CNCD). În cadrul Planului Naţional de Aderare la Uniunea Europeană, în care sunt prezentate măsurile pe termen scurt şi mediu cu privire la toate aceste aspecte, este menţionată expres necesitatea cooperării cu societatea civilă, în general, şi cu organizaţiile neguvernamentale, în special. 126 ANA BĂLAŞA 4 În fişa programului Phare ACCESS, care „sprijină procesul de reformă economică şi socială a ţărilor candidate, pe care le pregăteşte pentru calitatea de membru al Uniunii Europene”, se evidenţiază că pentru a îndeplini „criteriile politice de la Copenhaga”, ţările candidate trebuie să asigure cadrul instituţional necesar, din care face parte şi „al treilea sector”, care exercită o funcţie complementară activităţilor statului şi ale celor specifice economiei de piaţă. „ONG/ONP funcţionale joacă un rol-cheie în articularea cerinţelor cetăţenilor prin participare publică şi mai bună conştientizare. Multe dintre elementele acquis-ului comunitar se bazează pe existenţa unor organizaţii neguvernamentale nonprofit active, aflate în continuă dezvoltare. Fără activităţile acestor organizaţii neguvernamentale nonprofit, acquis-ul nu poate fi acceptat pe scară largă, nici implementat în întregime”. În ceea ce priveşte excluziunea socială a populaţiei de rromi din România, cercetările sociale consemnează că „specificul ei constă tocmai în existenţa unor surse de excluziune neîntâlnite la restul populaţiei, cum ar fi lipsa actelor de identitate, care determină un lanţ de alte forme de excluziune: de la educaţie şi servicii sociale gratuite, alocaţii, ajutoare, alte drepturi de asistenţă socială şi asigurări sociale. Nefrecventarea şcolii de către aproximativ 24% dintre persoanele de peste 10 ani este, de asemenea, generatoare de excluziuni în lanţ” (ICCV, 2002). O componentă a Programului „Dezvoltarea Societăţii Civile 2000” se referă la îmbunătăţirea situaţiei rromilor şi are ca obiectiv general sprijinirea dezvoltării de parteneriate durabile între organizaţiile neguvernamentale şi administraţia publică şi de promovare a comunităţilor de rromi. Suportul pentru democraţie este un factor important al contextului politic în care evoluează sectorul neguvernamental. Din datele cercetărilor realizate în cadrul ICCV şi al mai multor Barometre de opinie realizate cu sprijinul Fundaţiei pentru o Societate Deschisă (FSA) rezultă că în România a avut loc un proces cu semnificaţie precisă de adoptare şi consolidare a democraţiei. În toată perioada de după 1989, suportul populaţiei pentru regimul politic democrat s-a menţinut la nivel înalt, în pofida unor disfuncţionalităţi importante şi a dificultăţilor economice (Mărginean, 1999). Populaţia dă o valorizare înaltă democraţiei ca formă de guvernământ şi, progresiv, procentul subiecţilor a crescut. Ceea ce contestă oamenii este func- ţionalitatea deplină în societatea românească a principiilor democraţiei, starea de lucruri existentă în România. Activismul politic se află la cote scăzute, cu excepţia participării la vot, dar şi aceasta în scădere în ultimul timp. În 1990, 8,6% din populaţie se declarau ca aparţinând unui partid politic. În prezent, procentul a scăzut la 5%. Indicatorii participării politice arată totuşi valori relativ acceptabile privind implicarea politică. Suportul pentru aderarea la Uniunea Europeană este şi el un factor important al contextului politic actual. Succesul în procesul aderării la UE depinde de obţinerea sprijinului la un nivel cât mai larg şi mai variat. În opinia oficialilor europeni „atunci când un număr suficient de oameni înţeleg şi împărtăşesc o cauză, aspiraţiile de tipul aderării la UE devin mai realiste”. 5 CONTRIBUŢIA SECTORULUI NEGUVERNAMENTAL 127 Politicile complexe necesare pentru îndeplinirea criteriilor de aderare la UE necesită sprijinul public larg şi consensul, nu numai la nivel prezidenţial, guver- namental şi parlamentar, ci şi la nivelul neguvernamental şi al societăţii civile. În toate sondajele de opinie, nivelul de adeziune a populaţiei la aderarea la UE este foarte înalt. Este îndoielnic însă că toţi oamenii cunosc toate semnificaţiile procesului, de pildă costurile. Suportul pentru dezvoltarea societăţii civile în general, şi, în speţă, pentru sectorul neguvernamental s-a ameliorat mult. Autorităţile au devenit mai transparente faţă de societatea civilă, dar nu conştientizează deplin importanţa rolului ONG în soluţionarea problemelor comunităţii. Structurile de interfaţă ale administraţiei în raporturile cu societatea civilă par să influenţeze benefic relaţiile intersectoriale. În prezent, sunt în derulare mai multe programe, în care proiectele sunt realizate în comun de ONG şi autorităţi locale. Suportul financiar de la bugetul de stat şi bugetele locale a crescut în fiecare an, dar este sub nivelul nevoilor comunităţii şi al capacităţii ONG de a le satisface. Societatea civilă din România a căpătat coerenţă şi consistenţă, ca urmare a spijinului substanţial – financiar, logistic, de consultanţă, ofertă de programe de formare etc. – acordat de importante organisme internaţionale: UE, PNUD, USAID, UNICEF, OSCE şi numeroase fundaţii occidentale. Prin derularea programelor lansate de şi cu sprijinul acestor organisme, s-a ajuns, treptat, la o structurare a sectorului neguvernamental din România şi la o reconsiderare a lui în construcţia democratică. UE, de exemplu, finanţează programe dedicate dezvoltării societăţii civile, sprijinirii parteneriatelor durabile intrasectoriale şi cu autorităţile centrale şi locale. Dezvoltarea capacităţii reprezentanţilor administraţiei de a colabora cu reprezentanţii societăţii civile, sprijinirea dezvoltării durabile a sectorului neguvernamental sunt obiective explicite ale programelor UE. USAID acordă asistenţă tehnică şi training ONG-urilor implicate în servicii de planificare familială, profesionalizării jurnalismului, promovării voluntariatului. Finanţează, de asemenea, programe destinate să creeze parteneriate funcţionale între ONG şi reprezentanţi ai sectorului guvernamental şi de afaceri. Fundaţia pentru o Societate Deschisă finanţează programe, prin care se urmăreşte întărirea capacităţii şi încurajarea diversităţii societăţii civile, dezvoltarea parteneriatului intrasectorial, promovarea voluntariatului. Alte programe sprijină dezvoltarea societăţii civile în domeniul mediului, dezvoltarea grupurilor comunitare. 1.3. Contextul cultural în care evoluează sectorul neguvernamental priveşte, îndeosebi, valorile şi comportamentele proasociative şi cultura civică şi politică. Comportamentul asociativ şi filantropic al populaţiei şi încrederea în organizaţiile neguvernamentale constituie, în principiu, suportul cel mai important al dezvoltării societăţii civile. Ele sunt dependente însă de factori culturali şi psihosociali, norme, valori, tradiţii, credinţe, temeri etc. 128 ANA BĂLAŞA 6 Conform cercetărilor sociale în domeniu (realizate de ICCV, CURS, Metro Media Transilvania, FDSC, IMAS) se constată: • populaţia României percepe, în grad mare, fiinţarea în practică a unor valori şi norme ale democraţiei: libertatea de organizare şi exprimare, egalitatea în faţa legii, posibilitatea fiecărui grup etnic sau minoritate de a trăi în conformitate cu propriile tradiţii şi obiceiuri. Funcţionarea altor valori este mai puţin recunoscută: echitatea economică, valoarea muncii pentru reuşita socială etc. • Manifestările în cadre formalizate reprezintă o valoare socială pentru relativ puţini oameni. Cele mai frecvente forme de manifestare a activismului în favoarea unor cauze, individuale sau colective sunt într-ajutorarea şi protestul. • Caracteristica de fond a relaţiilor sociale este, încă, atomizarea lor, restrângerea la nivelul grupurilor familiale şi de vecinătate. • Există o percepţie majoritară privind faptul că tranziţia a favorizat unele grupuri sociale (oamenii politici, conducătorii instituţiilor şi întreprinderilor) şi i-a defavorizat pe alţii: muncitorii, ţăranii, intelectualii. • Raporturile conflictuale sunt percepute ca marcând relaţiile de muncă, politice, între bogaţi şi săraci. Totuşi, intensitatea stării conflictuale este mai scăzută în percepţia socială, cu fiecare an. • Neîncrederea în instituţiile fundamentale, dezamăgirea faţă de viaţa politică se menţin la cote înalte. În condiţiile schiţate mai sus, participarea socială, civică şi politică sunt relativ scăzute. Afilierea la organizaţii, partide, sindicate nu a depăşit nivelul de 10–12%. Conştientizarea posibilităţii intermedierii intereselor sau protestelor prin organizaţii specializate este slabă. Asociaţionismul scăzut şi lipsa de încredere în organizaţiile neguver- namentale, mai degrabă necunoscute de respondenţii diferitelor sondaje, nu credem că trebuie explicate printr-o lipsă de vocaţie asociaţională a românilor, cum se întâmplă deseori. Explicaţiile privesc, mai degrabă, modul în care se percepe încă individul în societate – sentimentul lipsei de putere şi influenţă asupra deciziilor politice, convingerea că actul puterii se desfăşoară în afara lui, în zone incontrolabile. Pe de altă parte, dezvoltarea societăţii civile necesită oportunităţi de participare care sunt furnizate, în principal, de muncă şi de un standard de viaţă decent. Dacă acestea sunt absente pentru o mare parte a populaţiei şi mai sunt şi conjugate cu perceperea comportamentelor abuzive, autoritariste ale celor cu putere şi bani, vom avea de-a face cu un capital de încredere scăzut, indiferentism, pesimism, sau chiar nostalgii după paternalismul pierdut. Organizaţiile societăţii civile nu pot să se hrănească doar din entuziasmul şi vocaţia unor indivizi, ci din realitatea unei societăţi în stare de sănătate şi funcţionare normală. Cultura civică şi politică influenţează, semnificativ, participarea. Dezvoltarea şi menţinerea unei democraţii stabile şi dezvoltarea societăţii civile depind de un anumit set de atitudini politice şi civice, de un anumit nivel al culturii 7 CONTRIBUŢIA SECTORULUI NEGUVERNAMENTAL 129 2 politice şi civice a cetăţenilor. Modul în care oamenii interiorizează sistemul politic, în cunoştinţe, sentimente, judecăţi de valoare, reprezintă o condiţie esenţială pentru susţinerea sistemului politic democratic şi pentru participarea civică. Ce şi cât ştiu oamenii despre politică, despre realitatea socială în care trăiesc? Înainte de a participa, oamenii trebuie să ştie să se orienteze în acest spaţiu. Aşa cum am mai menţionat, cercetările sociale atestă că există o cunoaştere şi un suport larg pentru sistemul politic democratic, oamenii ştiu din ce în ce mai bine ce înseamnă democraţia, că este necesară existenţa partidelor politice, a alegerilor şi a altor mecanisme ale democraţiei. Sunt relativ puţini cei care nu se informează „deloc” cu privire la problemele ţării; oamenii au încredere în democraţie ca sistem, dar nu sunt mulţumiţi de stadiul actual al democraţiei în România, de performanţele în funcţionarea democraţiei. Cetăţenii ţării cunosc oamenii politici şi îi evaluează, se pronunţă cu privire la modul în care merg „treburile ţării” şi la direcţia în care merg. Şi, oricât de lipsiţi de cultură civică şi politică ne-ar părea, de obicei s-a dovedit că au dreptate şi mult bun-simţ. Nu întâmplător, interesul pentru Baro- metrele de opinie a crescut an de an. Politicienii şi nu numai sunt interesaţi de „ce spun oamenii”, chiar dacă aceştia se bazează adesea, în spusele lor, mai mult pe intuiţie decât pe cunoştinţe. 2. CONTRIBUŢIA SECTORULUI NEGUVERNAMENTAL LA REALIZAREA UNOR OBIECTIVE ALE POLITICILOR SOCIALE ŞI AMELIORAREA CALITĂŢII VIEŢII POPULAŢIEI În cele ce urmează, ne referim la acea parte a „sectorului neguvernamental” din România, constituită din organizaţii formale cu personalitate juridică, care nu au scop lucrativ, în care asociaţii nu îşi propun şi nu pot obţine foloase materiale personale din activitatea asociaţiei. De asemenea, ne referim la acele asociaţii care se constituie în intermediari, prin care pot fi îndeplinite interese de ordin public. De regulă, ele atrag resurse pe care le utilizează pentru realizarea unor proiecte/ programe, în vederea satisfacerii unor nevoi publice. ONG funcţionează conform Ordonanţei Guvernului nr. 26 din 2000 (privind asociaţiile, fundaţiile, federaţiile). Nu ne propunem aici analiza cantitativă şi/sau calitativă a sectorului neguver- namental, nici analiza tuturor tipurilor de activităţi ale acestuia, ci o încercare de identificare a contribuţiei lor la realizarea unor obiective cu incidenţă asupra calităţii vieţii oamenilor şi a unor obiective ale politicilor sociale. Precizăm că aceste contribuţii nu sunt urmărite sistematic, printr-o investigaţie exhaustivă, ci sunt identificate, în general, prin urmărirea unor programe în domeniu finanţate de autorităţile locale şi/sau centrale şi de finanţatori externi. Programele respective şi-au propus să contribuie la dezvoltarea şi consoli- darea societăţii civile din România, la implicarea acesteia în pregătirea pentru 2 Vezi, în acest sens: Gabriel Almond, Sidney Verba, Cultura civică, Bucureşti, Editura Du Style, 1996. 130 ANA BĂLAŞA 8 aderarea la Uniunea Europeană şi în cunoaşterea de către public a politicilor de aderare, ca premisă a acceptării şi susţinerii lor. În concepţia acestor programe, organizaţiile neguvernamentale pot contribui mai mult la îndeplinirea anga- jamentelor asumate în cadrul negocierilor de aderare, la ameliorarea unor situaţii şi la consolidarea rezultatelor privind criteriile politice de aderare (promovarea şi asigurarea drepturilor civile, politice, economice, sociale şi culturale, a drepturilor minorităţilor), politicile sociale şi ocuparea forţei de muncă, educaţie şi formarea profesională, protecţia mediului înconjurător etc. Alte obiective se referă la reducerea fenomenului de marginalizare şi excludere a unor grupuri vulnerabile, încurajarea includerii şi participării persoanelor şi grupurilor expuse riscului, de a fi marginalizate economic, social sau politic în procesul de tranziţie. Se ştie, de altfel, că la Conferinţa de la Nisa (2000), Consiliul European a stabilit ca în 2001 toate statele membre să realizeze strategii antisărăcie şi promovare a incluziunii sociale. Direcţiile generale de acţiune se referă la facilitarea ocupării şi accesul tuturor la resurse, drepturi, bunuri şi servicii, prevenirea riscului de excluziune, ajutorarea celor mai vulnerabili, mobilizarea tuturor instituţiilor relevante. În context, reamintim că, ţinând seama de situaţia specială a României în perioada tranziţiei, Guvernul României a elaborat „Planul Naţional Anti-Sărăcie şi promovare a Incluziunii Sociale” (2002 PNA inc). În elaborarea Planului au fost antrenaţi şi experţi din organizaţii neguver- namentale. La implementarea lui, structurile societăţii civile pot contribui în varii modalităţi: monitorizare specifică, participare la elaborarea deciziilor, participare prin parteneriate, iniţiative şi implicare directă. În cadrul analizei pe care o întreprindem aici ne vom referi la câteva probleme care, în opinia noastră, sunt şi puncte de sprijin în evaluarea programelor şi dau seamă asupra a ceea ce pot face organizaţiile neguvernamentale, în folosul societăţii, dar şi al lor, prin creşterea capacităţii instituţionale şi a credibilităţii publice. Aceste probleme privesc grupurile-ţintă avute în vedere de către ONG, în cadrul proiectelor/programelor derulate, beneficiarii şi tipul de servicii oferite. 2.1. Grupurile-ţintă O analiză a unor programe finanţate de UE arată că beneficiarii finali sunt grupuri-ţintă relativ bine definite, iar proiectele sunt relevante pentru nevoile acestora. De exemplu, proiectele realizate în cadrul Programului „Access”, care au ca obiectiv prioritar reducerea fenomenului de marginalizare a unor grupuri vulnerabile, au drept grupuri-ţintă, acele categorii de populaţie identificate prin cercetarea socială ca grupuri cu risc de excludere socială, şi stabilite, prin Planul Naţional Anti-Sărăcie şi Promovarea Incluziunii Sociale, să facă obiectul unor politici conjugate de suport: copii aflaţi în situaţie de abandon, cu dificultăţi accentuate de dezvoltare normală şi inserţie în viaţa adultă, neglijaţi, abuzaţi, victime ale violenţei în propria familie, cu deficit de dezvoltare normală, familii în nevoie, persoane fără oportunităţi de ocupare, femei – victime ale violenţei domestice, ale traficului de persoane, vârstnici 9 CONTRIBUŢIA SECTORULUI NEGUVERNAMENTAL 131 singuri, persoane cu diverse dizabilităţi, comunităţi sau zone căzute economic. Cele mai multe proiecte, care au drept grupuri-ţintă categoriile de populaţie menţionate mai sus, se adresează, în principal, unor nevoi neacoperite de asistenţa socială, legate de lipsa resurselor economice sau de limitarea severă a capacităţilor personale de a duce o viaţă normală. Proiectele finanţate sunt relevante pentru nevoile acestor grupuri. Centrarea celor mai multe proiecte pe copii, tineri, persoane cu handicap, rromi, vârstnici etc. şi pe domenii de intervenţie ca: sănătatea, serviciile sociale, educaţia, ocuparea, locuirea etc. înscriu proiectele respective în prioritatea programului, care se referă la reducerea fenomenului de marginalizare şi excludere socială a unor segmente largi de populaţie aflate în stare de sărăcie sau deficit de capacitate. Este momentul să subliniem că, chiar dacă mai multe programe guvernamentale şi ale societăţii civile îşi propun aceleaşi tipuri de intervenţie, pentru aceleaşi grupuri-ţintă nu există, în nici un caz, pericolul unei intervenţii „excesive”, având în vedere particularităţile României: o rată a sărăciei foarte ridicată, mărimea semnificativă a grupurilor despre care vorbim şi care nu sunt deloc marginale (în sens statistic), aşa cum sunt în ţările dezvoltate. „Sărăcia şi excluderea socială în România actuală nu ating grupuri marginale, slab integrate într-o economie bine organizată şi eficientă, ci largi segmente ale colectivităţii 3 . Aşa încât orice contribuţie care se înscrie într-un lovite de căderea economiei” demers coerent este necesară şi, deocamdată, încă insuficientă. Câteva exemple: Copiii şi tinerii: Datele cercetărilor sociale arată că aproximativ 1 din 4 copii este afectat de sărăcie. Beneficiile şi serviciile de asistenţă socială, cu toate intervenţiile de politică socială, sunt încă insuficiente, favorizând dezvoltarea unui mediu familial cu risc ridicat pentru copil. Erodarea continuă a prestaţiilor sociale pentru copil, excesiv monetizate, face necesară creşterea ajutorului în bunuri şi servicii centrate pe copil şi dezvoltarea unui sistem de servicii de asistenţă socială pentru victime: centre de zi, plasamente familiale etc. O problemă deosebit de importantă o reprezintă tinerii sub 18 ani care trebuie să părăsească instituţiile de ocrotire şi al căror număr este de aproximativ 4 500 pe an (Simona Ilie şi colaboratorii, 2002). Persoanele vârstnice prezintă un spectru tot mai larg de probleme, care se accentuează, în condiţiile lipsei serviciilor specializate de asistenţă. Rata sărăciei este în creştere, la persoanele vârstnice. Cei mai mulţi nu dispun de resurse suficiente pentru a participa activ la viaţa publică, socială şi culturală, pentru a putea decide asupra propriei vieţi. Nu dispun de serviciile de sănătate şi sociale, de îngrijirile necesare în funcţie de nevoile individuale (A. Bălaşa, 2002). Accesul la educaţie. Există în continuare copii care nu finalizează învăţământul obligatoriu, datorită abandonului sau eşecului şcolar; sunt copii care nu sunt deloc în sistemul de învăţământ, în special în cazul populaţiei de rromi. O consecinţă a acestei situaţii este riscul major de excludere de pe piaţa muncii. 3 Planul Naţional Anti-Sărăcie şi Combaterea Incluziunii Sociale, p. 91. 132 ANA BĂLAŞA 10 Grupurile-ţintă în cadrul proiectelor analizate de noi au fost constituite din: copii în dificultate; familiile cu mulţi copii; femei, mame, copii abuzaţi în familie; bătrâni singuri, dependenţi; şomeri; copii tineri şi adulţi cu nevoi speciale; comunităţi rurale sărace; persoane cu handicap; adolescenţi cu HIV şi familiile lor; adolescenţi din centrele de plasament; consumatori de droguri; deţinuţi; cetăţeni cu acces limitat la serviciile de îngrijire; persoane cu probleme de sănătate; persoane care necesită îngrijiri temporare după spitalizare etc. 2.2. Tipuri de servicii oferite Rezultatele programelor/proiectelor derulate de organizaţiile neguvernamen- tale constau în serviciile furnizate şi numărul persoanelor servite, efectele şi beneficiile produse în urma implementării şi schimbările aduse: fizice, psihice, de potenţial, de comportament. Pe lângă performanţa şi rezultatele prevăzute, impactul proiectelor vizează şi alte două categorii de consecinţe: pe de o parte, contribuţia globală a acestora la realizarea politicii domeniului, iar pe de altă parte, consecinţe neprevăzute asupra comunităţii în care se desfăşoară şi chiar asupra societăţii, în general. Ne vom referi, în continuare, la toate acestea, în limita informaţiilor culese prin interviurile realizate şi analiza documentară. Precizăm în context că, de regulă, rezultatele programelor sociale nu se resimt pe termen scurt şi, de asemenea, sunt dificil de cuantificat. Rezultatele celor mai multe proiecte analizate s-au concretizat în crearea şi administrarea de către organizaţii neguvernamentale a unor unităţi de asistenţă socială, în care sunt sprijinite persoane aflate în dificultate: copii, tineri/vârstnici persoane cu diverse dizabilităţi sau handicap. Prin aceste unităţi (centre de zi, de reabilitare, de asistenţă) s-au sprijinit persoanele asistate în asigurarea nevoilor lor sociale, dar s-a urmărit şi dezvoltarea capacităţilor proprii de a-şi soluţiona problemele cu care se confruntă, abilitarea lor în raporturile cu alte persoane, grupuri sau instituţii, reconectarea la mediul social direct (familie, comunitate). Prin serviciile sociale la domiciliu s-a realizat prevenirea intituţionalizării şi respitalizării. De menţionat că servicii la domiciliu furnizează numai asociaţiile şi fundaţiile. Un aspect important, caracteristic acestor proiecte, vizează apărarea drepturilor şi intereselor persoanelor defavorizate, conştientizarea acestora privind drepturile respective. Rezultatele se constituie într-o ofertă de modele de integrare şi reintegrare socială a persoanelor cu probleme, de servicii noi, de modele de bună practică, în care activităţile sunt transparente, monitorizate, evaluate, raportate. Este şi o ocazie de inovaţie socială, de prezentare a unor noi moduri de lucru şi de acţiune în plan local. De pildă, o fundaţie a implicat în activităţile proiectului o parte dintre beneficiari (tineri cu deficienţe motorii), practică recomandabilă pentru efectele ei psihosociale; o alta a mobilizat resurse umane locale, care au fost instruite şi implicate în proiect. 11 CONTRIBUŢIA SECTORULUI NEGUVERNAMENTAL 133 Alte proiecte, cum este şi cel realizat de o organizaţie din Brăila, au contribuit la dezvoltarea angajamentului civic voluntar, la atragerea şi formarea voluntarilor, în activitatea dificilă de recuperare a tinerilor cu handicap. O fundaţie din Iaşi a dezvoltat, în urma derulării proiectului, un ghid metodologic pentru uzul altor ONG interesate, privind intregrarea în viaţă, pe cont propriu, a adolescenţilor instituţionalizaţi. Rezultatele unui alt proiect al aceleiaşi organizaţii, privind reinserţia în viaţa activă, economică şi socială a persoanelor de vârsta a treia a condus, în opinia directorului organizaţiei, la creşterea încrederii autorităţilor publice în serviciile oferite de ONG. În cazul unui alt proiect s-au editat materiale de informare pentru voluntarii implicaţi în activităţi de integrare a tinerilor cu deficienţe motorii şi s-a dezvoltat un program de voluntariat pentru activităţile destinate acestora. Deşi au avut obiective pentru grupuri-ţintă bine definite, unele proiecte au însemnat, pentru organizaţia autoare, şi o ocazie de formare şi de câştig de competenţă profesională, învăţarea lucrului în echipă. Efectele în plan mai larg vizează şi activarea şi mobilizarea resurselor sociale ale comunităţii şi dezvoltarea partereniatelor. Ca şi în cazul unui program încheiat în 1999 (UE, PHARE, SESAM), proiectele derulate în domeniul serviciilor sociale au introdus şi încurajat relaţia de parteneriat între mai multe organizaţii guvernamentale şi neguvernamentale, au stimulat comunicarea între structurile implicate în servicii sociale, au diversificat serviciile, au activizat membrii familiilor şi comunităţilor, au contribuit la dezvoltarea voluntariatului. Furnizarea de servicii sociale publice prin organizaţiile neguvernamentale a indus şi o creştere a solidarizării cu segmentele de populaţie defavorizată, precum şi o schimbare în atitudinile faţă de persoanele cu dizabilităţi sau handicap. S-au creat şi capacităţi de acţiune socială, comunitară, un anumit capital social, ca resursă şi mijloc de intervenţie. În cadrul unui proiect, de exemplu, s-au realizat relaţii de încredere, ajutorare şi reciprocitate între actorii implicaţi: copii, echipe de specialişti din diferite domenii, părinţi, autorităţi etc., astfel încât membrii comunităţilor locale au învăţat să rezolve o problemă reală, cu resurse proprii. Reprezentanţi ai autorităţilor publice (Dolj, Alba) ne-au declarat că ONG care funcţionează pe lângă biserici diseminează, prin exemplele de bună practică pe care le reprezintă, un model propriu de îngrijire şi influenţează standardele de activităţi în domeniu. Prin diverse parteneriate, aceste organizaţii îşi asigură o activitate pe termen lung şi garantează continuitatea serviciilor furnizate. Şi autorităţile şi organizaţiile consideră că este nevoie de „introducerea unor standarde de calitate în acordarea diverselor servicii, criterii clare şi unitare pentru evaluarea serviciului”. Alte rezultate ale proiectelor privesc conştientizarea publicului privind reglementările în domeniul protecţiei mediului, reconversiei, reintegrării pro- fesionale şi serviciilor educaţionale pentru şomeri, dezvoltării alternativelor la pedepsele cu închisoarea etc. 134 ANA BĂLAŞA 12 2.3. Beneficiarii programelor/proiectelor Pe lângă grupurile-ţintă, care sunt beneficiarii finali, realizarea proiectelor s-a soldat cu beneficii şi pentru comunităţile locale, autorităţile publice şi organizaţiile înseşi. Orice comunitate beneficiază, mai mult sau mai puţin, de rezultatele oricărui proiect care are rezultate pozitive: de la proiectele privind reabilitarea condiţiilor economice (infrastructură, amenajări teritoriale etc.) până la cele care contribuie la constituirea unor mecanisme de mobilizare a resurselor comunitare, în vederea soluţionării unor obiective foarte diverse. Prin proiectele derulate, fie că acestea privesc dezvoltarea societăţii civile, a suportului pentru aderare, a participării civice sau a protecţiei persoanelor şi grupurilor ameninţate de riscuri şi excludere socială, se creează capacităţi de acţiune comunitară. În cazul multor proiecte, pe lângă resursele şi obiectivele finanţate s-au obţinut şi efecte pozitive neintenţionate, la nivelul comunităţii: mobilizarea de resurse, chiar financiare, de muncă, de solidaritate. Crearea de servicii noi pentru comunitate, dezvoltarea angajamentului civic voluntar, sensibilizarea comunităţii faţă de problemele grupurilor aflate în dificultate, îmbunătăţirea calităţii vieţii acestora, conştientizarea unor probleme, ca protejarea mediului şi apărarea drepturilor şi intereselor cetăţenilor, implicarea mai multor actori în rezolvarea problemelor comunităţii sunt contribuţii certe ale proiectelor. Menţionăm că, în opiniile autorităţilor, proiectele cu contribuţiile cele mai apreciate sunt cele privind dezvoltarea infrastructurii, a resurselor umane, dezvoltarea regională şi cele care au ca grupuri-ţintă persoanele în dificultate, cu amendamentul necesităţii diversificării serviciilor, al stabilirii unor standarde de calitate, şi al evitării situaţiilor de „supraasistare” pentru unii, în defavoarea altora. Pe fondul problemelor legate de lipsa de resurse financiare, de logistică şi de personal calificat în domeniul protecţiei şi asistenţei sociale, organizaţiile neguvernamentale s-au implicat în activităţi cu impact cert în comunitate. Obiectivele proiectelor exprimă răspunsuri la nevoi reale ale comunităţilor, care au fost evidenţiate de cercetările sociale. Serviciile oferite au, desigur, un caracter complementar, statul fiind, în ultimă instanţă, principalul responsabil în găsirea celor mai adecvate forme de asistenţă socială şi de combatere a sărăciei şi a fenomenelor de excludere şi marginalizare socială. Implicarea organizaţiilor neguvernamentale în acest efort este considerată însă salutară şi trebuie continuată. Pe lângă faptul că se rezolvă probleme sociale grave, în comunităţile locale se conştientizează, prin acest gen de implicare, forţa şi virtuţile asociativităţii, pe de o parte, iar pe de altă parte, se inculcă valori şi norme ale solidarităţii sociale. Se diseminează noi moduri de lucru şi de relaţii în comunitate, se activează valori ca întrajutorarea, altruismul, specifice relaţiilor de familie şi de vecinătate. Autorităţile publice au fost şi sunt şi ele beneficiare ale unor astfel de programe. Unul dintre obiectivele programelor finanţate de UE a constat în dezvoltarea capacităţii administraţiei locale, de a coopera cu reprezentanţii societăţii civile şi de a derula împreună proiecte, pe baza necesităţilor şi resurselor locale. 13 CONTRIBUŢIA SECTORULUI NEGUVERNAMENTAL 135 Implicarea activă în proiecte, datorită politicii finanţatorilor de a condiţiona acordarea granturilor de existenţa parteneriatelor, a avut efecte benefice, re- cunoscute de autorităţile intervievate. A crescut frecvenţa întâlnirilor periodice dintre administraţie şi organizaţii, iniţiativa având-o, cel mai adesea, instituţiile publice (ex.: Alba – Consiliul judeţean, Prefectură; Dolj – iniţiativa realizării Forumului judeţean al ONG şi suportarea unei părţi importante din costuri a avut-o Prefectura şi Consiliul Judeţean). În teren am constatat o preocupare reală la nivelul autorităţilor locale (prefectură, consilii judeţene, direcţii de specialitate) de a se informa şi de a înţelege rolul organizaţiilor neguvernamentale în viaţa comunităţii, în rezolvarea unor probleme pe care autorităţile şi instituţiile nu le pot cuprinde, din lipsă de resurse (financiare, umane), sau chiar de expertiză. Am constatat însă şi situaţii contrare. Printre altele, este de menţionat aici, în treacăt, caracterul oarecum formal al structurilor de interfaţă (stabilite a se constitui prin Ordonanţa nr. 26/2000), la nivelul unora dintre autorităţile locale. Este cert însă că autorităţile care au derulat/derulează proiecte în parteneriat cu organizaţii neguvernamentale nu numai că şi-au schimbat optica privind potenţialul ONG, ci au devenit iniţiatorii unor activităţi comune. În fond, autorităţile publice locale sunt cele care răspund de bunăstarea comunităţii. În contextul descentralizării, autorităţile locale îşi completează resursele standard (prin sistemul de taxe şi impozite) cu resurse locale suplimentare, care pot fi financiare şi în muncă şi care pot fi orientate spre rezolvarea unor probleme punctuale. Este şi cazul proiectelor derulate împreună cu/sau de organizaţiile neguvernamentale. Prin învăţarea mobilizării actorilor comunitari în rezolvarea unor probleme identificate ca fiind ale comunităţii, autorităţile locale (comunitare) învaţă să îmbine democraţia reprezentativă cu cea participativă. Multe dintre proiectele analizate, derulate în parteneriat, au drept rezultat şi această mobilizare a resurselor economice, de muncă, de solidaritate, de capacităţi ale comunităţii, pe care autorităţile locale le-au putut utiliza nu doar pentru realizarea obiectivelor proiectelor, ci şi a unor obiective mai generale, ale comunităţii. La rândul lor, reprezentanţii organizaţiilor neguvernamentale recunosc oportunitatea parteneriatelor cu autorităţile, dar menţionează şi aspecte ca: pregătirea insuficientă a funcţionarilor în ceea ce priveşte rolul societăţii civile în general, al ONG în special, necunoaşterea legislaţiei în domeniu, blocaje de comunicare, deficit de transparenţă. Sunt şi lideri de organizaţii care şi-au exprimat temerea că un proiect realizat împreună cu autorităţile le-ar aduce, apoi, acestora, beneficiu electoral. Organizaţiile neguvernamentale sunt ele însele, direct sau indirect, beneficiare ale proiectelor pe care le derulează. Deşi dezvoltarea instituţională, competenţa managerială, profesionalizarea ONG sunt apreciate ca fiind la un nivel slab spre satisfăcător, cererile de finanţare pentru proiectele dedicate dezvoltării sectorului deţin, proporţional, o pondere redusă. Organizaţiile guvernamentale nu au fructificat oportunitatea de finanţare a efortului de reflecţie asupra sectorului însuşi şi a dezvoltării sale. 136 ANA BĂLAŞA 14 Desigur, indirect, cu fiecare proiect realizat, organizaţiile îşi dezvoltă capa- citatea instituţională, de management şi de acţiune. Se poate spune, de pildă, că proiectele „Birouri de consiliere pentru cetăţeni” (BCC) au oferit, indirect, orga- nizaţiilor aplicante posibilitatea de a-şi întări capacitatea instituţională şi ope- raţională. De asemenea, organizaţiile iniţiatoare şi-au mărit capacitatea de a atrage resurse umane şi, în măsura în care proiectele vor continua, ele vor reprezenta şi un sprijin financiar, o contribuţie la dezvoltarea durabilă a sectorului. Un alt rezultat al acestor proiecte pentru dezvoltarea ONG constă în facilităţile de cooperare cu diferitele autorităţi şi instituţii publice de la nivel local, cu care BCC trebuie să intre în contact, în virtutea competenţelor asumate. Dar poate cel mai important câştig pentru ONG, ca beneficiare ale finanţării acestor proiecte, constă în creşterea vizibilităţii lor sociale şi a gradului de credibilitate în cadrul comunităţilor. Chiar dacă sunt, în principiu, independente faţă de orga- nizaţiile „gazdă”, BCC, ele însele entităţi ale societăţii civile, sunt şi vor fi asociate cu un rol pozitiv al ONG, ca ofertante de servicii, în domenii dintre cele mai importante pentru viaţa cetăţenilor. Deşi, implicit, cu fiecare proiect derulat, o organizaţie îşi dezvoltă capacităţile, este larg împărtăşită ideea că, pentru dezvoltarea sa, sectorul trebuie să beneficieze de proiecte/programe dedicate. De pildă, ideea creării unor centre de resurse în mai multe judeţe sau chiar a unor centre de resurse specializate pe anumite activităţi a fost susţinută nu numai de reprezentanţi ai ONG, ci şi ai autorităţilor locale. Dezvoltarea în teritoriu a unor reţele de organizaţii de suport a fost nominalizată şi ca una dintre priorităţile de finanţare. BIBLIOGRAFIE 1. A preliminary Report on the Civicus Index on Civil Society Project, in Romania, Civil Society Development Foundation, 2001. 2. Almond, Gabriel, Verba, Sidney, Cultură civică, Bucureşti, Editura Du Style, 1996. 3. Forumul organizaţiilor Neguvernamentale din România, CENTRAS, 2000, 2002. 4. Mărginean, Ioan, Bălaşa, Ana (coordonatori), Calitatea vieţii în România, Bucureşti, Editura Expert, 2002. 5. Mărginean Ioan, Suportul social pentru democraţie, în „Sociologie Românească” nr. 2/1999. 6. Planul Naţional Anti-Sărăcie şi Promovare a Incluziunii, Guvernul României, Bucureşti, iulie 2002. 7. Programul Naţional de Aderare la Uniunea Europeană, vol. I, Guvernul României, iunie 2002. 8. Raportul Naţional al dezvoltării Umane, PNUD, România, 2000, Bucureşti, Editura Expert, 2001. 9. Review of the Romanian NGO sector: Strengthening Donor Strategy, 2000 (coord. Vera Dakova). 10. Zamfir, Cătălin (coordonator), Politici sociale în România, Bucureşti, Editura Expert, 1999. 11. Zamfir, Elena (coordonator), Strategii anti-sărăcie şi dezvoltare comunitară, Bucureşti, Editura Expert, 2000. 12. The Nonprofit Sector: For What and for Whom?, By Lester M. Salamon, Leslie C. Hems, Kathry Chinnock, John Hopkins University, 2000. 